

**CONSILIUL LOCAL AL MUNICIPIULUI TÂRGU MUREȘ**

**DIRECȚIA DE ASISTENŢĂ SOCIALĂ TÂRGU MUREȘ**

ROMÂNIA – 540015, Târgu Mureş, Str . Gheorghe Doja, Nr.9

Tel. 0365-430859, Fax. 0365-882023; e-mail: [registratura.das@tirgumures](mailto:registratura.das@tirgumures)

CUI 39906612

**Aprobat:**

**Director Executiv**

**Andreia Moraru**

**REGULAMENT DE ORGANIZARE ȘI FUNCȚIONARE**

**SERVICIUL SOCIAL ADĂPOST DE NOAPTE**

**Art. 1.** **Definiție**

**(1)** Regulamentul de Organizare şi Funcţionare este un document propriu al Serviciului social „Adăpost de Noapte”, care asigură funcţionarea acestuia cu respectarea prevederilor legale, a standardelor minime de calitate aplicabile și oferă potenţialilor beneficiari și opiniei publice informații referitoare la modul de organizare şi funcţionare al adăpostului de noapte, scopul/funcţiile acestuia, condiţiile de admitere, drepturile şi obligaţiile persoanelor beneficiare.

**(2)** Prevederile prezentului regulament sunt obligatorii atât pentru persoanele beneficiare, cât şi pentru angajaţii serviciului şi după caz pentru membrii familiei beneficiarilor şi vizitatori.

**Art. 2.** **Identificarea serviciului social**

Serviciul social Adăpost de Noapte (cod 8790 CR-PFA-II) este licențiat, funcționează în cadrul furnizorului de servicii sociale acreditat, Direcția de Asistenţă Socială Târgu-Mureş, și are sediul în Municipiul Târgu Mureş, strada Rozmarinului, nr. 36, judeţul Mureş.

**Art. 3.** **Scopul sericiului social**

Scopul serviciului social este acordarea următoarelor servicii de bază: - cazare pe timpul nopții; - informare/consiliere socială; - activităţi de inserţie/reinserţie socială; - alte activităţi administrative destinate persoanelor adulte fără adăpost care au avut ultimul domiciliu stabil pe raza Municipiului Târgu-Mureş şi în momentul solicitării serviciului social nu își pot asigura, prin forțe proprii, niciun fel de adăpost și nu au aparţinători care i-ar putea găzdui.

**Art. 4. Cadrul legal de înființare, organizare și funcționare**

**(1)** Serviciul social Adăpost de Noapte a fost înfiinţat prin HCL nr. 103/16.12.1997 în cadrul Serviciul Public de Asistență Socială, reorganizat în Direcția de Asistență Socială Târgu Mureș prin HCL nr. 222/30.08.2018.

**(2)** Serviciul social funcţionează cu respectarea prevederilor cadrului general de organizare şi de funcţionare a serviciilor sociale reglementat de Legea asistenței sociale nr. 292 din 20 decembrie 2011, Hotărârea Guvernului nr. 867 din 14 octombrie 2015 pentru aprobarea Nomenclatorului serviciilor sociale, precum şi a regulamentelor-cadru de organizare şi funcţionare a serviciilor sociale și Ordinul nr. 29 din 3 ianuarie 2019 privind aprobarea Standardelor minime de calitate pentru acreditarea serviciilor sociale (emitent MMJS), cu modificările şi completările ulterioare.

**(3)** Standardul minim de calitate aplicabil este cel valabil pentru serviciile sociale cu cazare organizate ca adăposturi de noapte.

**Art. 5.** **Principiile care stau la baza acordării serviciilor sociale**

**(1)** Serviciul social Adăpost de Noapte este organizat şi funcţionează cu respectarea principiilor generale care guvernează sistemul naţional de asistenţă socială, precum şi a principiilor specifice care stau la baza acordării serviciilor sociale prevăzute de legislaţia în materie.

**(2)** Principiile specifice care stau la baza prestării serviciilor sociale în cadrul serviciului social Adăpost de Noapte, sunt următoarele:

1. respectarea şi promovarea cu prioritate a interesului persoanei beneficiare;
2. protejarea şi promovarea drepturilor persoanelor beneficiare în ceea ce priveşte egalitatea de şanse şi tratament, participarea egală, autodeterminarea, autonomia şi demnitatea personală;
3. asigurarea protecţiei împotriva abuzului şi exploatării a persoanelor beneficiare;
4. deschiderea către comunitate;
5. preocuparea permanentă pentru identificarea soluţiilor de reintegrare în familie, sau, după caz, în comunitate;
6. încurajarea iniţiativelor individuale ale persoanelor beneficiare şi a implicării active a acestora în soluţionarea situaţiilor de dificultate;
7. asigurarea unei intervenții profesioniste;
8. asigurarea confidenţialităţii şi a eticii profesionale.

**Art. 6.** **Beneficiarii serviciilor sociale**

**(1)** Beneficiarii serviciilor sociale sunt:

1. persoanele adulte care nu au locuinţă şi nici posibilitatea de a-şi asigura condiţii de locuire din resurse proprii sau cu sprijinul familiei;
2. tinerii cu vârsta de peste 18 ani care părăsesc sistemul de protecţie al statului, proveniți din serviciile de tip rezidențial de pe raza Municipiului Târgu Mureș și care au ultimul domiciliu stabil în Municipiul Târgu Mureș.

**Art. 7. Condițiile de acces la serviciile sociale**

Condițiile de acces la serviciile oferite de Adăpostul de Noapte sunt următoarele:

1. beneficiarii au avut ultimul domiciliu stabil în Municipiul Târgu-Mureş, iar cei care provin din alte localități, o perioadă de cel mult 7 zile, în situații de urgență, (ca de exemplu sezonul rece) sau în conformitate cu dispozițiile emise;
2. beneficiarii provin din servicii rezidențiale de pe raza Municipiul Târgu Mureș și au ultimul domiciliu stabil în Municipiul Târgu Mureș;
3. la data solicitării asistenței nu au niciun fel de adăpost, din resurse proprii nu își pot asigura unul și nu au rude sau aparținători care i-ar putea găzdui;
4. beneficiarii trebuie să fie independenți fizic, să nu sufere de boli grave care nu permit frecventarea de comunități (asumat prin declarație pe proprie răspundere și adeverințe medicale).
5. admiterea acordării serviciilor sociale se stabileşte în urma evaluării inițiale (anchetei sociale), la propunerea managerului de caz, printr-un act aprobat de conducerea direcției;
6. benficiarii se înregistrează în Registrul de evidenţă al beneficiarilor;
7. beneficiarul nu are restanțe acumulate la plata serviciilor sociale de care a beneficiat anterior;
8. beneficiarul nu are consemnate antecedente grave de încălcare a Regulamentului de Organizare și Funcționare/Regulamentului Intern, în istoricul serviciului social;
9. pentru beneficiarii care realizează venituri regulate contribuţia obligatorie este de 4 lei/persoană/zi, cu excepția celor care au venitul minim garantat sau singurul lor venit este indemnizația de handicap;

**Art. 8.** **Condițiile de încetare/refuzare a serviciilor sociale**

**(1)** Condiţii de încetare a serviciilor sunt următoarele:

1. la iniţiativa beneficiarului;
2. la expirarea perioadei de asistenţă stabilită/aprobată;
3. la neprezentare timp de 10 zile consecutive, neanunțat;
4. comportament agresiv verbal sau fizic faţă de personal sau faţă de ceilalţi beneficiari, constatat prin acte doveditoare;
5. dezinteres sau lipsă de colaborare manifestate în procesul de inserție/reinserţie socială;
6. nerespectarea prevederilor prezentului regulament respectiv a Regulamentului Intern;
7. neplata contribuției lunare.

**(2)** Condițiile de refuzare a accesului la servicii sunt:

1. neîndeplinirea condițiilor prevăzute la Art. 7.;
2. lipsa locurilor disponibile;
3. neprezentarea actelor medicale doveditoare, conform cărora solicitantul nu suferă de boli contagioase respectiv poate frecventa comunități.

**Art. 9.** **Drepturile și obligațiile beneficiarilor**

**(1)** Persoanele beneficiare de serviciile sociale furnizate de Adăpostul de Noapte au următoarele drepturi:

1. respectarea libertăţilor fundamentale fără discriminare rasială, sexuală, religioasă, etnică sau de opinie;
2. participarea la procesul de luare a deciziilor în furnizarea serviciilor sociale;
3. asigurarea confidenţialităţii asupra informaţiilor furnizate şi primite;
4. asigurarea continuităţii serviciilor sociale furnizate atâta timp cât se menţin condiţiile care au generat situaţia de dificultate;
5. garantarea demnităţii;
6. participarea la evaluarea serviciilor sociale primite.
7. să solicite condiții de păstrare sigure pentru bani, acte personale, telefon mobil, pe perioada asistenței.

**(2)** Persoanele beneficiare au următoarele obligaţii:

1. să furnizeze informaţii corecte cu privire la identitate, situaţia familială, socială/locativă, medicală şi economică;
2. să participe activ la procesul implementare a Planului de servicii sociale și să respecte termenele şi clauzele stabilite de comun acord;
3. să comunice orice modificare intervenită în legătură cu situaţia lor personală, familială, materială;
4. să participe activ la activitățile gospodărești zilnice (curățenie, igienizare, etc.), desfășurate în sediul și împrejurul serviciului social;
5. să nu introducă sau să nu se prezinte sub influența băuturilor alcoolice sau a altor substanțe halucinogene;
6. să contribuie la plata serviciilor sociale furnizate, conform prevederilor prezentului regulament;
7. să respecte prevederile prezentului regulament și prevederile regulamentului intern propriu serviciului.

**Art. 10.** **Activitățile desfășurate în cadrul serviciului social**

Principala activitate este furnizarea serviciilor sociale de interes public local, după cum urmează:

1. Cazare între orele 19:00 – 07:00 în dormitoare separate pentru bărbați și femei, temporar, cu posibilitate de revenire în caz de nevoie (intervalul orar de cazare se poate decala în funcție de sezonul rece sau cald);
2. Asigurarea condițiilor pentru efectuarea igienei personale și a unui mediu de viață sănătos;
3. Întocmirea fișei de evaluare/reevaluare a nevoilor beneficiarilor;
4. Elaborarea planului de servicii (de intervenție);
5. Întocmirea fișei de monitorizare în care sunt consemnate activitățile derulate sau serviciile acordate;
6. Elaborarea programelor de integrare/reintegrare socială a beneficiarilor; beneficiarii sunt încurajați și sprijiniți să se integreze pe deplin în familie, în comunitate și în societate în general; se ține evidența prin completarea unei fișe de monitorizare servicii
7. Facilitarea accesului la servicii medicale inslusiv activități de consiliere psihologică și, după caz, terapii de specialitate;
8. Acordarea de servicii de informare și consiliere, precum și educație sanitară de către un asistent social, respectiv un asistent medical, programate seara, înainte de programul de somn sau dimineața, înainte de plecarea beneficiarilor din adăpost;
9. Prevenirea și combaterea consumului de droguri, alcool, tutun, prevenirea bolilor transmisibile pentru dezvoltarea abilităților pentru o viață independentă, educație civică, educație sexuală;
10. Consiliere/orientare vocațională, facilitarea accesului la cursuri de formare/reconversie profesională, facilitarea accesului la un loc de muncă;
11. Activități de servire hrană în regim de catering;
12. Facilitarea accesului la locuințe de necesitate/sociale, chirii private, etc. pentru rezolvarea crizei locative;
13. Sprijin pentru refacerea/obţinerea actelor de identitate, la nevoie;
14. Alte activităţi care contribuie la reinserţia în familie şi în comunitate a beneficiarului.

Activităţile şi serviciile se consemnează în Planul de servicii al beneficiarului.

Nivelul de participare și evoluția situației beneficiarilor se consemnează în Fișe de consiliere.

Activitatea serviciului social Adăpost de Noapte este făcută publică prin mass-media, în vederea informării şi conştientizării comunităţii privind categoria socială vulnerabilă a persoanelor fără adăpost şi serviciile sociale de care aceştia beneficiază.

**Art. 11.** **Structura organizatorică, numărul de posturi și categoriile de personal**

**(1)** Structura organizatorică, numărul de posturi și categoriile de personal se aprobă prin Hotărârea Consiliului Local. Serviciul social Adăpost de Noapte funcţionează cu un număr de 9 persoane angajate, după cum urmează:

1. personal de conducere: 1 – șef serviciu (134401);
2. personal de specialitate: 3;
3. personal auxiliar: 7.

**(2)** Raportul angajat pe beneficiar este: 1/9.

**(3)** Atribuţiile şefului de serviciu sunt:

1. asigură coordonarea, îndrumarea şi controlul activităţilor desfăşurate de personal şi propune măsuri de sancţionare pentru nerespectarea atribuţiilor de serviciu;
2. elaborează rapoarte şi informări privind activitatea serviciului social;
3. propune participarea personalului la programe de instruire şi perfecţionare;
4. colaborează cu alţi furnizori de servicii sociale şi/sau alte structuri ale societăţii civile în vederea schimbului de bune practici pentru îmbunătăţirii calităţii serviciilor;
5. analizează orice sesizare referitoare la încălcări ale drepturilor beneficiarilor;
6. dispune, în limita competenţei, măsuri de organizare care să conducă la îmbunătăţirea activităţii sau după caz, formulează propuneri în acest sens;
7. asigură buna desfășurare a raporturilor de muncă dintre angajații serviciului;
8. reprezintă serviciul în relaţiile cu autorităţiile şi instituţiile publice, cu persoanele fizice şi juridice din ţară şi din străinătate;
9. întocmeşte proiectul bugetului propriu al serviciului.

**(4)** Personalul de specialitate:

1. inspector de specialitate/asistent social (2635512)/(263501) – 2;
2. asistent medical generalist (325901) – 1;

**(5)** Atribuţii ale personalul de specialitate:

1. asigură derularea procesului de acordare a serviciilor sociale cu respectarea prevederilor legale, conform ROF şi a fişei postului;
2. colaborează cu specialişti din alte entităţi în vederea soluţionării cazurilor; identificarea resurselor etc.;
3. monitorizează și răspunde de respectarea standardelor minime de calitate, privind serviciile acordate;
4. sesizează şeful serviciului asupra unor situaţii care pun în pericol siguranţa beneficiarilor, nerespectarea ROF etc.;
5. întocmeşte rapoarte periodice cu privire la activitatea derulată;
6. face propuneri de îmbunătăţirea activităţii în vederea creşterii calităţii serviciilor.

**(6)** Personalul auxiliar:

1. muncitor calificat (532104) – 2;
2. supraveghetor (532907) – 5.

**(7)** Atribuţii ale personalului auxiliar:

1. asigură activităţile auxiliare serviciului social, conform fişei postului;

**Art. 12.** **Finanțarea serviciului social**

**(1)** În estimarea bugetului de venituri şi cheltuieli, serviciul social Adăpost de Noapte are în vedere asigurarea resurselor necesare acordărilor serviciilor social la nivelul standardelor minime de calitate aplicabile.

**(2)** Cheltuielile serviciului se asigură, în condiţiile legii, din următoarele surse:

1. bugetul local al municipiului;
2. alte surse de finanţare în conformitate cu legislaţia în vigoare;
3. donaţii, sponsorizări sau alte contribuţii din partea persoanelor fizice sau juridice din ţară şi din stăinătate;
4. contribuţia persoanelor beneficiare.

**Art. 13.** **Dispoziții finale**

Prevederile prezentului regulament se aplică tuturor salariaților și tuturor beneficiarilor serviciului social, fără excepție.

Prevederile regulamentului vor fi aduse la cunoștința personalului și a beneficiarilor, sub semnătură, la încadrare respectiv la admitere în asistență.

Întocmit:

Șef Serviciu,

Székely István